סוזן תמים

סוזן תמים (בערבית: سوزان تميم; 23 בספטמבר 1977 - 28 ביולי 2008) הייתה זמרת ושחקנית לבנונית שיעית. חייה היו רצופים שערוריות מתוקשרות, וביולי 2008 נמצאה מתה בדירתה שבדובאי. משטרת דובאי מסרה כי מדובר ברצח. סוזן תמים נולדה בשם סוזן עבד אלסתאר תמים (בערבית: سوزان عبد الستار تميم) בביירות למשפחה מוסלמית שיעית, ולה אח אחד. תמים למדה רוקחות אך לא סיימה את התואר. את קריירת הזמר החלה בשנת 1996 עם השתתפותה בתוכנית המציאות "סטודיו אל-פאן", תוכנית לגילוי כישרונות, מהנצפות ביותר באותה התקופה. תמים זכתה בתוכנית ובעקבות זאת נהנתה מפרסום רב בלבנון. באותה התקופה ביצעה תמים שירים ערביים קלאסיים וטרב. בשנים מאוחרות יותר התמקדה בעיקר במוזיקת פופ. תמים הוציאה אלבום אחד, "סאכּן גלבי", בשנת 2002. אלבום זה הצליח ביותר ומספר שירים מאלבום זה היו ללהיטים בעולם הערבי, והיא הוחתמה בחברת התקליטים רותאנה, חברת התקליטים הידועה והמובילה בעולם הערבי. באותה התקופה, תמים אף עסקה מעט בדוגמנות. בשנים שלאחר צאת אלבומה הראשון היא עבדה על חומרים לאלבומה השני. הסינגל הראשון מהאלבום העתידי יצא בשנת 2006 והוקדש לזכרו של רפיק אל-חרירי, ראש ממשלת לבנון לשעבר, שנרצח בשנת 2005. שיר זה היה השיר האחרון שתמים הקליטה לפני מותה. נוסף על הצלחתה המוזיקלית, זכתה תמים לפרסום גם בעקבות פרשיות אהבים מתוקשרות. כך, למשל, ידועה פרשת "הנישואים הכפולים". תמים נישאה לבעלה השני טרם הסתיימו הליכי הגירושים מבעלה הראשון וכך נוצר מצב בו הייתה נשואה לשני גברים בו-זמנית. מערכת היחסים עם בעלה השני, המפיק הלבנוני עאדל מתוק, אשר היה גם אמרגנה, כשלה גם היא והסתיימה בגירושים ותביעה משפטית מצד הבעל, אשר גרמה, בין היתר, להפסקת צילומי הקליפ של הזמרת. לאחר גירושיה השניים עזבה תמים את לבנון. היא התגוררה זמן מה בצרפת ולאחר מכן עברה לקהיר, שם השתתפה במספר סרטים מצריים שלא נחלו הצלחה. בשנותיה האחרונות החלה תמים להתרחק מעולם הבידור ומאורח החיים הבוהמי. היא המעיטה בהופעות, חדלה מראיונות והופעות תקשורתיות ואף הסתגרה בביתה שבאיי התמרים, בדובאי שבאיחוד האמירויות הערביות. ב-28 ביולי 2008 נמצאה תמים בדירתה כשהיא ללא רוח חיים. אף שנפוצו שמועות כי מצבה הנפשי של הזמרת ירוד והיא ככל הנראה שקעה בדיכאון, משטרת דובאי העריכה כי לא מדובר בהתאבדות אלא דווקא ברצח, היות שעל גופתה נמצאו סימני אלימות. הערכה זו אומתה כאשר משטרת דובאי עצרה אזרח עיראקי בחשד לרצח. מותה של הזמרת עורר סערה בעולם הערבי וסוקר בהרחבה בכלי התקשורת הערביים ואף בתקשורת העולמית. הנושא זכה לדיון גם בפורומים ואתרים ערביים באינטרנט. מעריצים רבים האשימו ברצח הזמרת את בעלה לשעבר, אשר לטענתם "מירר את חייה" מאז גירושיהם, אך ב-2 בספטמבר 2008 הודיע התובע הכללי של מצרים על העמדתו לדין של איש העסקים המצרי השאם טלעת מוסטפא, בחשד למעורבות ברצח. לטענת הרשויות במצרים, מוסטפא, אשר ניהל קשר עם תמים, שכר את שירותיו של שוטר מצרי בדימוס והורה לו לרצוח את תמים, לאחר שזו ניתקה את הקשר עמו. ב-21 במאי 2009 הורשעו השניים ברצח ונגזר עליהם עונש מוות. ביוני 2017, נשיא מצרים א-סיסי, חנן את מוסטפא. בשנת 2017 הבמאי ומפיק שוודי טאריק צאלח צילם סרט בהשערת הפרשה של סוזן תמים. 2002 – סאכּן גלבי (בערבית: ساكن قلبي, תעתיק מדויק: סאכּן קלבי) סוזן תמים, באתר MusicBrainz (באנגלית) סוזן תמים, באתר Discogs (באנגלית) אתר מעריצים (בערבית) עמוד מעריצים ברשת החברתית "פייסבוק" כתבה על התפתחויות בחקירת הרצח, אתר Panet (ערבית) ידיעה על מותה של תמים, אתר GIGIWISE.com (אנגלית) ניר יהב‏, מי רצח את כוכבת הפופ הלבנונית?, באתר וואלה, 15 באוגוסט 2008 תמונות של תמים מצרים: חנינה לחבר פרלמנט לשעבר שהזמין את רצח הזמרת סוזאן תמים, באתר ynet, 23 ביוני 2017